Observatorii independenți ai poluării zilnice care se înregistrează în București suspectează de mai mulți ani că valorile record ale poluării, care explodează mai ales pe timpul nopții sau în timpul weekend-ului, au drept cauze arderi ilegale de deșeuri. Viorel Glăman, șeful Gărzii de Mediu București, pune poluarea excesivă pe seama inversiunii termice. „De când sunt eu în Garda de Mediu nu au existat depășiri atât de ridicate. A fost un fenomen meteo...”, a spus la Digi24 Viorel Glăman, șeful Gărzii de Mediu București.

Viorel Glăman, șeful Gărzii de Mediu București: De la începutul săptămânii, de luni până vineri, avem o acțiune de control de amploare în București, la care participă și comisari din județele limitrofe ca să ne ajute. Până vineri avem un target de 69 de unități mari poluatoare, care folosesc instalații mari de ardere.

Comisariatul Gărzii de Mediu București, condus de către mine, având în vedere și linșajul mediatic care este asupra mea începând de azi dimineață, și nu înțeleg de ce... pentru două poze cu prietenii la plajă, în timpul liber... sunt târât în scandaluri că Garda de Mediu nu a aplicat...

Pentru poluarea de duminică, să vorbim concret. Am o adresă de la Administrația Națională de Meteorologie în care ne spune negru pe alb că duminică dimineața, în București a fost o inversiune termică favorizând mișcări ale aerului până la 100 de metri deasupra solului și menținerea unor particule de aer umed. Pe fondul acestui fenomen meteorologic și industria care a mai rămas în București - cele 69 de mari instalații de ardere pe care le controlăm săptămânal și șantierele care sunt poluatori atmosferici... a dus la chestia asta.

De când sunt eu în Garda de Mediu nu au existat depășiri atât de ridicate. A fost un fenomen meteo de inversiune termică, aerul nu s-a ridicat. Cum vă explicați că doar luni am avut chestia asta? Nu contest că Bucureștiul este un oraș poluat. Ceva s-a întâmplat, de asta cercetăm și stațiile respective, dacă sunt calibrate, cine le acordă mentenanța, dacă lucrează corect...

Editor web: Liviu Cojan